ბათუმის ნავიგაციის უნივერსიტეტი

ბათუმის ნავიგაციის უნივერსიტეტი (ბნუ) - წარმოადგენს ავტორიზებულ უმაღლეს საგანმანათლებლო დაწესებულებას (ბაკალავრიატი, მაგისტრატურა, პროფესიული განათლება), რომელიც მდებარეობს ქალაქ ბათუმში, საქართველო. იგი დაარსდა 1999 წელს და დღეისათვის ერთადერთი კერძო საზღვაო უნივერსიტეტია საქართველოში.

უნივერსიტეტის საქმიანობის ძირითადი მიზანია საზღვაო და ლოგისტიკის დარგებში მაღალკვალიფიციური, საერთაშორისო დონეზე კონკურენტუნარიანი სპეციალისტების მომზადება. ბნუ-ს მისია ეფუძნება ხარისხიანი განათლების მიწოდებას საზღვაო ტრანსპორტის, ლოგისტიკის, ტექნოლოგიების, ადმინისტრირებისა და მართვის მიმართულებით, რაც ხელს უწყობს დარგის მდგრად განვითარებასა და ქვეყნის საზღვაო პოტენციალის გაძლიერებას.

გალერეა
ისტორია
ბათუმის ნავიგაციის უნივერსიტეტის ისტორია 1999 წლიდან იწყება, როდესაც შორეული ნაოსნობის კაპიტანმა, პარმენ ხვედელიძემ, ქალაქ ბათუმში დააფუძნა პირველი კერძო საზღვაო სასწავლებელი - „ბათუმის საზღვაო კოლეჯი - მეზღვაურთა სკოლა“. სასწავლებლის შექმნის პირველადი მიზანი იყო ქართველი მეზღვაურებისათვის ხარისხიანი საზღვაო განათლების მიცემა და მათი მომზადება საერთაშორისო სტანდარტების შესაბამისად.

ინსტიტუციური ზრდა და საერთაშორისო აღიარება (2002–2008)

2002 წელს კოლეჯის ბაზაზე ჩამოყალიბდა საერთაშორისო საზღვაო მომზადების ცენტრი „მერკური“. ცენტრის ფუნქციას წარმოადგენდა მოქმედი მეზღვაურების მომზადება-გადამზადება და სერტიფიცირება საერთაშორისო კონვენციების მოთხოვნების შესაბამისად.
2007 წელს, საგანმანათლებლო რეფორმებისა და გაფართოების ფარგლებში, დაწესებულებას ეწოდა „ბათუმის ნავიგაციის ინსტიტუტი - საერთაშორისო საზღვაო მომზადების ცენტრი“, ხოლო 2008 წელს მან მიიღო სტატუსი - „ბათუმის ნავიგაციის სასწავლო უნივერსიტეტი“. ამ პერიოდიდან სასწავლებელმა დაიწყო უმაღლესი აკადემიური პროგრამების (საბაკალავრო და სამაგისტრო) განხორციელება.

დღეს

საქართველოს კანონმდებლობაში შესული ცვლილებების შესაბამისად, 2025 წლის ივნისში უნივერსიტეტს ეწოდა ბათუმის ნავიგაციის უნივერსიტეტი (ბნუ).
უნივერსიტეტი 22 წელზე მეტია ფლობს ხარისხის მენეჯმენტის სისტემის სერტიფიკატს. მისი განვითარების განმავლობაში, ბნუ-მ ჩამოაყალიბა მჭიდრო კავშირები საერთაშორისო საზღვაო ორგანიზაციებთან, გემთმფლობელ კომპანიებთან და კვლევით ინსტიტუტებთან. დაარსებიდან დღემდე უნივერსიტეტს სათავეში უდგანან მისი დამფუძნებლები - პარმენ და ლალი ხვედელიძეები.
დღეისათვის ბნუ წარმოადგენს ერთ-ერთ წამყვან ავტორიზებულ უმაღლეს საგანმანათლებლო დაწესებულებას რეგიონში.

საგანმანათლებლო პროგრამები
ბათუმის ნავიგაციის უნივერსიტეტი ახორციელებს აკრედიტებულ საბაკალავრო, სამაგისტრო და პროფესიულ საგანმანათლებლო პროგრამებს, რომლებიც შეესაბამება „მეზღვაურთა მომზადების, დიპლომირებისა და ვახტაზე დგომის შესახებ“ საერთაშორისო კონვენციასა და საერთაშორისო საზღვაო ორგანიზაციის მოდელურ კურსებს.

ბაკალავრიატი

საზღვაო ნავიგაცია: პროგრამის მიზანია მოამზადოს გემის ნავიგატორები (გემთწამყვანები), რომელთაც ექნებათ გემის მართვის, ექსპლუატაციისა და უსაფრთხო ნავიგაციისთვის აუცილებელი თეორიული და პრაქტიკული კომპეტენცია. კურსდამთავრებულს ენიჭება საზღვაოსნო მეცნიერების ბაკალავრის აკადემიური ხარისხი. პროგრამა ხორციელდება როგორც ქართულ, ისე ინგლისურ ენებზე.

გემის მექანიკა: პროგრამა ორიენტირებულია გემის სამანქანე განყოფილების მართვისა და ტექნიკური მომსახურების სპეციალისტების მომზადებაზე. სტუდენტები შეისწავლიან გემის ენერგეტიკული დანადგარების, დამხმარე მექანიზმებისა და სისტემების უსაფრთხო ექსპლუატაციას. კურსდამთავრებულს ენიჭება საზღვაო ინჟინერიაში ინჟინერიის ბაკალავრი აკადემიური ხარისხი.

ლოგისტიკა: პროგრამა ამზადებს კადრებს სატრანსპორტო და საზღვაო ლოგისტიკის სფეროსთვის. სწავლება მოიცავს მიწოდების ჯაჭვის მართვას, საერთაშორისო გადაზიდვების ორგანიზებასა და სატრანსპორტო ოპერაციების ადმინისტრირებას. კურსდამთავრებულს ენიჭება მენეჯმენტის ბაკალავრის აკადემიური ხარისხი.

მაგისტრატურა

სატრანსპორტო ლოგისტიკა: ორიენტირებულია საზღვაო-სატრანსპორტო სექტორში მაღალი რანგის მენეჯერული კადრების მომზადებაზე. ორწლიანი სასწავლო კურსი აერთიანებს სიღრმისეულ თეორიულ მომზადებასა და სამეცნიერო-კვლევით კომპონენტს, რაც სტუდენტებს საშუალებას აძლევს, დაეუფლონ საერთაშორისო გადაზიდვების სტრატეგიულ დაგეგმვას, მიწოდების ჯაჭვის მართვასა და საზღვაო ეკონომიკის აქტუალურ საკითხებს. კურსდამთავრებულებს ენიჭებათ ლოგისტიკის მაგისტრის აკადემიური ხარისხი.

პროფესიული საგანმანათლებლო პროგრამები

ბათუმის ნავიგაციის უნივერსიტეტი ახორციელებს შრომის ბაზარზე ორიენტირებულ პროფესიულ საგანმანათლებლო პროგრამებს, რომლებიც მიზნად ისახავს მოკლე დროში მაღალკვალიფიციური პრაქტიკოსი სპეციალისტების მომზადებას:
საგემბანე განყოფილების ექსპლუატაცია - გემბანის რიგითი მეზღვაური
გემის სამანქანე განყოფილების ექსპლუატაცია - სამანქანე განყოფილების რიგითი მეზღვაური
ელექტროობა
ადმინისტრაციული სერვისები
ინფორმაციის ტექნოლოგიის მხარდაჭერა

სასწავლო პროცესი და ინფრასტრუქტურა
საზღვაო და ლოგისტიკის სპეციალობების სტუდენტების მომზადება მოიცავს როგორც თეორიულ კურსს, ისე პრაქტიკულ სწავლებას თანამედროვე სიმულატორებზე. უნივერსიტეტის მატერიალურ-ტექნიკური ბაზა სრულად შეესაბამება საერთაშორისო საზღვაო სტანდარტებს და რეგიონში ერთ-ერთი ყველაზე მაღალტექნოლოგიურია. ინფრასტრუქტურის ხერხემალს წარმოადგენს მსოფლიოში აღიარებული -ის უახლესი თაობის სიმულატორები, მათ შორის სანავიგაციო ხიდურის, სამანქანე განყოფილების, კავშირგაბმულობის სისტემები. უნივერსიტეტს აქვს სპეციალური ლაბორატორიები, სახელოსნოები, საწვრთნელი აუზი. აქ სტუდენტები თეორიულ ცოდნას საქმეში ცდიან და პრაქტიკულ უნარებს ისეთ გარემოში ეუფლებიან, რომელიც მაქსიმალურად ჰგავს რეალურ სამუშაო პირობებს.
სასწავლო პროგრამით გათვალისწინებულია საწარმოო/საზღვაო პრაქტიკა, რომელიც ხორციელდება პარტნიორი გემთმფლობელი და საკრუინგო კომპანიების ბაზაზე.

ბნუ-ს საერთაშორისო საზღვაო მომზადების ცენტრი
„საერთაშორისო საზღვაო მომზადების ცენტრი“ ბათუმის ნავიგაციის უნივერსიტეტის სტრუქტურული ერთეულია.
საერთაშორისო საზღვაო მომზადების ცენტრი ახორციელებს საზღვაო სპეციალისტებისა და ბნუ-ს საზღვაო უმაღლესი და პროფესიული საფეხურების სტუდენტების მომზადებას, გადამზადებასა და სერტიფიცირებას „მეზღვაურთა მომზადების, დიპლომირებისა და ვახტის გაწევის შესახებ“ 1978 წლის საერთაშორისო კონვენციის ( 78 დამატებებით), „მეზღვაურთა განათლებისა და სერტიფიცირების შესახებ” საქართველოს კანონის და სხვა საერთაშორისო და ეროვნული კანონმდებლობის მოთხოვნების შესაბამისად.
საერთაშორისო საზღვაო მომზადების ცენტრში საზღვაო სპეციალისტების სწავლების პროცესს უზრუნველყოფს მაღალკვალიფიციური ინსტრუქტორთა პერსონალი, რომელიც დაკომპლექტებულია შორეული ნაოსნობის კაპიტნებით, გემის უფროსი მექანიკოსებით, ელექტრო მექანიკოსებით.
საერთაშორისო საზღვაო მომზადების ცენტრი სერტიფიცირებულია ხარისხის საერთაშორისო სტანდარტის 9001:2015 მოთხოვნებთან შესაბამისობაზე. ცენტრს გააჩნია საქართველოს ეკონომიკისა და მდგრადი განვითარების სამინისტროს სსიპ საზღვაო ტრანსპორტის სააგენტოს აღიარება, 2017 წელს მოიპოვა ჰონდურასის საზღვაო ადმინისტრაციის აღიარება.

სასწავლო-საწვრთვნელი გემი „ელიტა“
ბათუმის ნავიგაციის უნივერსიტეტის მფლობელობაშია სასწავლო-საწვრთნელი გემი „ელიტა“.

გემის ტექნიკური მახასიათებლები:
ტვირთზიდვა - 100 ტ.
წყალწყვა - 200 ტ.
სიგრძე - 24 მ.
სიგანე - 7 მ.
30 კვ.მ. სასწავლო ფართი
ცურავს საქართველოს დროშის ქვეშ.

ბნუ-ს პროფესიული საგანმანათლებლო პროგრამების პროფესიული სტუდენტები სასწავლო გეგმებით გათვალისწინებულ პრაქტიკებს სასწავლო-საწვრთნელ გემ „ელიტაზე“ გადიან. „ელიტა“აღჭურვილია თანამედროვე სანავიგაციო ხელსაწყოებითა და მექანიზმებით. პრაქტიკულ კურსებს გემზე ხელმძღვანელობენ გემის კაპიტანი და უფროსი მექანიკოსი.

კვლევების ცენტრი
ბათუმის ნავიგაციის უნივერსიტეტის კვლევების ცენტრი კოორდინაციას უწევს სასწავლებლის სამეცნიერო-კვლევით საქმიანობას. მისი ძირითადი ფუნქციებია ბნუ-ს პერსონალისა და სტუდენტების სამეცნიერო პროექტების მხარდაჭერა, დარგობრივი კონფერენციების ორგანიზება და საერთაშორისო კვლევით პარტნიორობებში ჩართვა. ბნუ-ს აკადემიური პერსონალი აქტიურად არის ჩართული მონოგრაფიების, სამეცნიერო სტატიებისა და სახელმძღვანელოების მომზადებაში.

აღიარებები
ხარისხის მართვის სისტემის შესაბამისობის სერტიფიკატი 9001:2015
ევროკომისიის გადაწყვეტილება ევროკავშირის დროშის ქვეშ მცურავ გემებზე ქართველი მეზღვაურების დასაქმების შესახებ
ჰონდურასის საზღვაო ადმინისტრაციის მიერ ბათუმის ნავიგაციის უნივერსიტეტის საერთაშორისო საზღვაო მომზადების ცენტრის აღიარება
საქართველოს ეკონომოკისა და მდგრადი განვითარების სამინისტროს სსიპ საზღვაო ტრანსპორტის სააგენტოს აღიარება